
Amicus Plato, sed magis amicus veritas.
                                                                                        (Szeretem Plátót, de az igazságot

                                                                                              még jobban szeretem.) 

                                                                                                                                      Arisztótelész
Bevezetés
A földi élővilág kialakulására vonatkozó, tudományos igényű (tehát nem mitológiai) elgondolások kialakulását választottam előadásom tárgyául.
Biológus-diplomadolgozatomat 1961-ben  törzsfejlődéstani témából írtam (a Bryozoák vagy mohaállatok törzsfejlődéséről) a budapesti Eötvös Loránd Tudományegyetem Genetikai Tan-székén, Faludi Béla professzornál. Tudománytörténeti munkásságom egyik fő tárgya is a filogenezis, a törzsfejlődés.
A kérdésnek a történelmi Újkorban felmerült filozófiai és teológiai vonatkozásaival most nem kívánok foglalkozni. Ezt korábban már ismételten megtettem. 
Megjegyzem azonban, hogy ez a problémakör csak a keresztény kultúrkörben, azon belül is főként protestáns közegben (Angliában és Németországban) vezetett a vallás és a tudomány közötti konfliktushoz. Ott is nagyon későn, a 19. század második felében és a 20. században. 
A felvilágosodás-utáni, pozitivista 19. században ez könnyen érthető. De a géntechnológiáig eljutó 20. században már anakronisztikus, idejétmúlt. Ezért meglepő számomra  a fundamentalista kreacionizmus ismételt heves fellángolása, majd újabban  az Intelligent Design, az értelmes tervezés / tervezettség  „új”-nak beállított és az Egyesült Államokban nagy vihart kavart  elmélete.Ez utóbbinak a MTA folyóirata, a Magyar Tudomány  2008-ban egy egész számot szentelt, a Természet Világa  júliusi száma pedig egy terjedelmes cikket.
Az Academia Europaea által meghirdetett Darwin Évben, két héttel Charles Darwin születésé-nek (február 12, hajnali 3 óra) 200. évfordulója után vagyunk. Igazán méltányos, hogy szemügyre vegyük a (joggal) ünnepelt tudós valódi helyét és szerepét a törzsfejlődéstan (ki)fejlődésében, a túlértékelés és a lebecsülés csapdáját egyaránt lehetőleg elkerülve.—

                                                    Portál: DarwinDay.org
Ez nem könnyű feladat. Ugyanis Charles Darwin személye és elmélete ma is szenvedélyes viták tárgya. Csak néhány példa.

· Az Adrian Desmond és James Moore szerzőpáros  2008-ban figyelemreméltó könyvet jelentetett meg ”Darwin’s Sacred Cause” (Darwin szent ügye) címmel. Azt kívánják bizonyítani, hogy  Darwin azért foglalt állást monogenezis, az egy közös őstől való leszármazás gondolata mellett, mert meggyőződéses ellensége volt a rabszolgatartásnak. Szent ügynek tartotta annak tudományos bizonyítását, hogy a fehér emberek és a feketék egyazon biológiai fajhoz tartoznak. Elmélete tehát antirasszista paradigma, mindennemű régi és új rasszizmussal, faji (valójában fajtai, rassz szerinti) megkülönböztetéssel szemben.
· Ugyancsak 2008-ban a New Scientist c. folyóirat közvéleménykutatást végzett természettudósok és filozófusok körében. Az volt a kérdés, hogy Galileo Galilei, vagy Charles Darwin volt-e nagyobb felforgató hatással az európai ember világképére. A megkérdezettek túlnyomó többsége Darwinra szavazott. Eszerint kétségtelenül nagy traumát, lelki megrázkódtatást okozott annak felismerése, hogy a Föld nem a világ középpontja,  de még nagyobbat az az állítás, hogy az ember az állatvilágból származik, nem pedig Isten képére és hasonlatosságára teremtetett, mint az a Bibliában áll. (1 Mózes 1,26a)
· 2008. szeptember 14-én az anglikán egyház (a Church of England) hivatalosan bocsánatot kért tőle. Idézem:
„Charles Darwin, 200 évvel születésed után az anglikán egyház bocsánatkéréssel tartozik, amiért félreértett és másokat is erre ösztönzött. Emberek és intézmények hibáznak, ez alól a keresztények és az egyház sem kivétel.”.
· 2008 december 13-14-én Debrecenben a Biblia Szövetség Protestáns Teremtéskutató Köre , a Debreceni Kreacionista Kör és a Baptista Gyülekezet közösen konferenciát rendezett „A teremtés csodái” címmel. (GeMINI 2008).
· A National Geographic  2009 februári száma részletesen tárgyalja Charles Darwin földkörüli útját és az annak során szerzett tapasztalatokat, ”What Darwin did not know” (Amit Darwin nem tudott) címmel. A  „NG Channel” pedig több napon át  kétórás „Darwin külön kiadást” sugárzott.
· A Magyar Nemzet 2009.február 7-i számának mellékletében  kétoldalas cikk jelent meg Molnár Csaba etológus tollából.az evolucióról és az értelmes tervezettségről, a Darwin-év kapcsán. Ennek különös címe van: „A nyírfaaraszoló  [lepke, Biston betularia] álma”. Ez alighanem  az „A pillangó álma” c. taoista filozófikus költeményre utal, amely arról elmélkedik, hogy Dzsuang-ci álmodja-e a pillangót, vagy a pillangó őt. (Szabó Lőrinc: „Keleti versek”)
                           „..most már azt hiszem,..hogy minden kép és költemény,

                               azt, hogy Dzsuang.ci álmodja a lepkét,

                               a lepke őt, és mindhármunkat én.”

       Egyébként a nyírfaaraszoló lepke világos és sötét változatának dominancia-eltolódása a 

        fehér nyírfatörzsek bekormozódása során a természetes kiválasztódás egyik klasszikus   

        (bár sokat vitatott) iskolapéldája.

· A Természet Világa folyóirat 2009-ben evoluciós különszámot ad ki.. Ebben jeles szakemberek  többek között
* ismertetik Darwin földkörüli útját, 

*  szembesítik a evoluciót és a kreacionizmust Kampis György (az ELTE Tecnika és
                                     Tudománytörténeti Tanszékének vezetője) új Darwin-fordítása kapcsán, és  

* közlik Darwin művei magyar fordításainak és a róla megjelent magyar cikkeknek a 
                                     bibliografiáját.
                                                                    * * *
A biológiai fejlődéstan fejlődéstörténetének főszereplői a következők.

ÓKOR
1. Empedoklész  (Kr.e. 494-434) sziciliai görög filozófus (Akragasz /Agrigento)
Szerinte a  különféle élőlények testrészek véletlenszerű összekapcsolódása révén jönnek létre. Az élővilág kialakulását történeti folyamatnak vélte, négy korszakot különböztetett meg.
2. Nazianzoszi Szent Gergely (Kr.u. 330-390) konstantinápolyi püspök, görög egyházatya
Alighanem elsőként fogalmazta meg az élővilág gradációját, lépcsőzetességét:

 „Úgy tűnik, hogy a természet az élet sajátos formáin, mint lépcsőkön felfelé haladva megy  

        az alacsonyabb rendűektől a tökéletes felé.”

3. Aurelianus Augustinus (Szent Ágoston,. 354-430) Hippo Regius püspöke (Africa provincia)
„A természet minden szokásos folyamatának megvannak a természeti törvényei. Az anyagi világ elemeinek megvan a meghatározott erejük és minőségük, amik szerint képesek valamire vagy nem, lehet-e belőlük valami, vagy nem. Belőlük, mint a dolgok „őselveiből” (principia) születik meg minden, veszi eredetét és lefolyását a maga idejében, éri el célját és elmúlását mindennemű lény…
-- A tojások nedvében már megvolt minden, ami bizonyos idő múlva egyesül és valamiképpen kifejlődik. Ugyanis a testi dolgokba bele voltak szőve testetlenül a számok szerint rendező elvek….
-- A természeti dolgok ezen működésén és folyamatán túl a Teremtőnek hatalmában áll mindenből mást is alkotni, mint amit azok csíraokaik (rationes seminales) szerint magukban hordoznak, de maga sem tehet velük azt, amit nem helyezett beléjük…” 
Az Ember eredetére vonatkozó kulcsmondat:  
„Magát azt az okot alkotta meg Isten, amelyből a maga idejében eljövendő volt az ember.”

ÚJKOR
4. Erasmus Darwin (1731-1802) angol orvos, botanikus és költő, Ch.Darwin nagyapja. 
Valóságos  angol Leonardo és Don Juan volt egyszemélyben, bámulatosan sokoldalú és ötletes elme, botrányhős és a nők bálványa. Témánkba vágó alapvető műve, a
’Zoonomia, or The Laws of Organic Life” (Zoonómia, avagy a szerves élet törvényei).-- (1794 -1796)  a természetes kiválasztódás szerepének első kifejtése!
Másik jelentős műve:
”The Temple of Nature” (A Természet temploma). – (Posztumusz, csak a halála után megjelent  tanköltemény, 1802) Idézzük a lényeges sorokat:

„Organic life  beneath  the  shoreless  waves

              was born and nurs’d in Ocean’s pearly caves,

First forms minute, unseen by  spheric  glass,

Move on the mud, or pierce the watery mass.

These,  as  successive  generations  bloom,

New powers acquire, and larger limbs assume;

Whence countless groups of vegetation spring

And  breathing  realms  of  fin,  feet  and wing”.

                  Magyar nyersfordításban:

„A szerves élet a parttalan hullámok alatt

Született, és bölcsői az óceán gyöngyös barlangjai voltak.
Előbb apró formák, nagyítóval sem láthatók,


Mozognak az iszapon, vagy hatolnak át a víztömegen.

Ezek, egymást követő nemzedékek virágzása során,

Új képességekre tesznek szert, nagyobb tagokhoz jutnak


Amiből a növényzet számtalan csoportja ered


Meg  az uszonyok, lábak és szárnyak lélegző világa”.

5. Jean-Baptiste Pierre Antoine de Monet, Chevalier de Lamarck (1744-1820)
Francia botanikus és zoológus professzor, a „biológia” megnevezés bevezetője, a Francia Akadémia tagja
Katonaként kitünt a poroszok elleni pomerániai háborúban. Megsebesült, leszerelt, és orvostudományt tanult, majd növénytant. A párizsi Musée d”histoire naturelle (Ter-mészettudományi Múzem) professzora volt. Sajátságos, hogy 1802-ben „Hydrogéologie”-t (Vízföldtant) is írt. A gerinctelen állatok világhirű szakértője lett.

A francia felvilágosodás, annak keretében az enciklopédisták, elsősorban Denis Diderot (1713-1784) hatására ekkor már úgyszólván a „levegőben volt” a transzformizmus. E felfogás szerint az élőlények átalakulhatnak egymásba.Hogy mi módon és mily mértékben, arról persze eltértek a nézetek. Mindenesetre egészen az 1789-es francia forradalmig tanácsos volt óvatosan és lehetőleg feltételes módban fogalmazni. Hiszen  akkor közismert volt „az élet tudományának Galilei-ügye”. Nálunk most nem az, ezért essék róla röviden szó.
Georges Louis Leclerc, Buffon grófja (1707-1788)  1749-ben jelentette meg Histoire naturelle (Természettörténet) c. nagy művének első három kötetét. Az ezekben kifejtett nézeteket a párizsi egyetem, a Sorbonne teológiai kara 1751-ben  -- 500 évvel azután, hogy ott tanított Albertus Magnus és Aquinói Szent Tamás! -- hevesen megtámadta.. Nem kevesebb, mint 14 tézist nyilvánított vallásellenesnek.  
Buffon nem volt fanatikus; semmi kedve sem volt a tudomány márírjává válni. Ahhoz az elvhez tartotta magát, hogy az okos enged. Az 1753-ban kinyomtatott IV. kötet elején nyilt levél formájában vonta vissza kifogásolt téziseit.

„Je déclare que je n’ai eu aucune intention de contredire le texte de l’Ecriture; que je crois très fermement tout ce qui est rapporté sur la création, soit pour l’ordre des temps, soit pour les circonstances des faits; et que j’abandonne ce qui, dans mon livre, regarde la formatiion de la terre et en général tout ce qui pourrait être contraire à la narration de Moise, n’ayant présenté mon hypothèse sur la formation des planètes que comme pure supposition philosophique.”
                                     Magyarul:
„Kijelentem, hogy semmiképpen nem volt szándékomban ellene mondani az Írásnak, hogy nagyon szilárdan hiszek mindabban, amit az közöl a teremtésről, mind az időrendet, mind pedig  a tények körülményeit illetően; és hogy elhagyom mindazt, ami a könyvemben a Föld képződésére vonatkozik, és egyáltalán mindent, ami ellentétben állhat Mózes elbeszélésével, tisztán csak filozófiai feltételezésként adva elő a bolygók képződésére vonatkozó felte-vésemet.” – Ezzel az ügy  szerencsésen véget is ért, és Buffon később – élcelődött rajta.
Kereken 200 évvel ezelőtt, 1809-ben  jelent meg Lamarck főműve, a „Philosophie Zoologique” (Állattani filozófia). Ebben az evoluciót 
·  a belső szükségletek hajtóerejével,
·  a használat / nem- használat hatásával és
·  a környezet hatására szerzett tulajdonságok öröklődésével magyarázta.
6. Alfred Russel Wallace (1823-1913) angol természetbúvár
Már fiatalon Délamerikában és  Malajziában kutatott. Levelezett Sir Charles Lyell-lel. Neki írta meg felismerését a természetes kiválasztódásnak az evolucióban játszott szerepéről, 1858 elején. Lyell felhívta erre Ch. Darwin figyelmét, aki már 1837-től kezdve rendszeres feljegyzéseket vezetett, „Transformation of Species” (Fajok átalakulása) címmel. Végül 1858 július 1-én a londoni Linnéan Society-ben bemutatták Wallace tanulmányát, Darwin két addig még közzé nem tett írásával együtt. Ezek együtt is jelentek meg a Társaság folyóiratában ugyanazon év augusztus 20-án -- Wallace előzetes hozzájárulása nélkül, -- a következő címmel.
 ”On the Tendency of Species to Form Varieties and on the Perpetuation of Varieties and Species by Natural Means of Selection”. (A fajok azon tendenciájáról, hogy változatokat alkossanak, és a változatok meg fajok állandósulásáról természetes kiválasztódás révén.)
7. Charles Robert Darwin (1809-1882), angol világutazó és természetbúvár
Kettős kerek évfordulója van: 200 éve született Shrewsbury-ben, és 150 éve jelent meg  egyik fő műve:
”On the Origin of Species by Means of Natural Selection or the Preservation of Favoured Races in the Struggle for Life” ( A fajok keletkezéséről természetes kiválasztódás révén, avagy a kedvezményezett fajták [„rasszok”!] megőrződése a létért való küzdelemben), London, John Murray, 1859 
 Ezt 12 évvel később követte másik nagy, sok vihart kavart műve:
”The Descent of Man and the Selection in Relation to Sex” (Az ember származása és az ivari kiválasztódás) - (1871)

Ch.Darwin természetes-kiválasztódásos fejlődéstanából lényegében két méltán  hírneves és kiváló tollú tudós alkotott világnézeti csatározások, sőt elkeseredett Kulturkampf, kultúrharc tárgyát képező  ideológiát. Ezek:
· Thomas Henry Huxley (1825-1895) Angliában („Darwin bulldogja”), aki autodidakta módon lett neves összehasonlító anatómus, a londoni School of Mines (Bányászati Főiskola) tanára, Samuel Wilberforce anglikán püspök nyilvános vita-ellenfele;
·   Ernst Heinrich Haeckel professzor (1834-1919), a materialista monizmus prófétája, a később oly sokat vitatott biogenetisches Grundgesetz, a „biogenetikai alaptörvény” megfogalmazója, Németországban (Jénában). 
Ádáz ellenfeleik, a „fixisták”, a gúnyosan „majomelméletnek” elnevezett  evolucionizmussal szemben a fajok (species) kezdettől fogva állandó, változatlan voltát hirdették.
 A svéd Carl von Linné-re (1707-1778, 1761-ig – a nemesi rendbe emeléséig --Carolus Linnaeus), a növény-és állatrendszertan megalkotójára hivatkoztak. Linné, tudatosan arisztótelészi alapokról indult ki, megalkotva a binominális nomenklaturát, a kettős nevezéktant. (Az első szó a nemet, genus, a második a fajt, species: jelöli: pl. Canis canis kutya, Canis lupus farkas, Canis vulpes, róka stb.)
.A  „Systema naturae” (A természet rendszere), Leiden, 1735. c művében ugyanis ezt írta:
„Species tot numeramus, quot in principio creavit infinitum Ens”. – Vagyis:

„Annyi fajt számolhatunk, ahányat kezdetben teremtett a végtelen Lény ”
Megjegyzendő azonban, hogy  műve 10. kiadásából  Linné ezt a mondatot már kihagyta, a különböző növényfajok  hibridizácója terén szerzett tapasztalatai alapján.
                                                       * * *
Charles Darwin szülővárosa, Shrewsbury, Shropshire grófságban van, 65 km-re NYÉNY-ra Birmingham-től. Charles orvoscsalád öt gyermeke között a második fiú volt. A növényeket, állatokat és ásványokat lelkesen gyüjtő kamaszt már 16 évesen beiratták az jónevű skóciai Edinburgh-i egyetemre. Apja természetesen őt is orvosnak szánta, akárcsak a  bátyját.. Ő azonban az érzéstelenítés nélküli sebészettől megundorodva Cambridge-ben folytatta tanulmányait. Első dolgozata a mohaállatokról (!) jelent meg...
 Egy ideig  azzal a gondolattal is foglalkozott, hogy anglikán lelkész lesz. Ebből  semmi sem lett, noha két év teológiát tanult. Levelei tanusága szerint azonban keresztény hitét 40 éves koráig  (1849) megtartotta.

 1931-ben kapta meg egyetemi diplomáját. Ekkor, 1831 december 28-án, éppen egy Sedgwick professzorral tett geológiai kirándulásról visszatérve, páratlan lehetőség nyilt meg előtte. Ő pedig habozás nélkül megragadta és teljes mértékben  hasznosította azt.
A H.M.S.Beagle (Vizsla) kutatóhajón, Robert FitzRoy kapitány parancsnoksága alatt  világkörüli útra indult, mint az expedíció „félhivatalos” természettudósa.  Az expedíciót két évre tervezték, de több mint négy év lett belőle. Megkerülték Délamerikát, majd Afrikát is. Délamerikában Darwin nagy utazásokat tett a pampákon és az Andokban, 3000 m-t meghaladó magasságig. Az útról készült leírása nagy siker lett. 1839-ben jelent meg: „Journal of researches into the natural history and geology of the countries visited during the voyage of HMS Beagle round the world”. (Kutatási napló azon országok természettörténetének és földtanának kutatásáról, amelyeket a HMS Beagle világkörüli útján meglátogatott.) Szerzőjét a tudományos akadémiának megfelelő Royal Society tagjává választotta.  
Darwin ugyanazon évben meg is nősült, egyik unokahugát, Emma Wedgwood-ot vette feleségül. Házasságukból kilenc gyermek született, de ezek közül öt fiatalon meghalt..
Út-leirása arról tanuskodik, hogy Charles Darwin – a „geológia atyja”, Sir Charles Lyell  lelkes híve, majd személyes támogatottja --  geológusnak is kiváló volt. A csendesóceáni  atollok – gyűrű-korallzátonyok – keletkezésére 1842-ben felállított elméletét ma is helytállónak tartjuk. Érdekes, hogy az „utibeszámolóban” elszórva megtalálhatók az 1859. évi Nagy Mű alapgondolatai és az azokat alátámasztó megfigyelések. Ezek közül közismertek a Galapágosz-szigetekre vonatkozóak (gezerigó, pinty, oriásteknős stb.)
 Nem a  remek megfigyelő, a Lyell-féle aktualizmus / uniformitarizmus (maiság) elvét következetesen alkalmazó,  logikusan következtető,  és a vakmerő túlzásoktól tartózkodó Charles Darwin tehet arról, ami bekövetkezett. T.i. az, hogy a „darwinizmus”  az európai-északamerikai kultúrkörben  tudományos elméletből sokak számára valóságos dogmává vált. Hittétellé, amelyet vagy feltétlenül megvallani, vagy éppoly feltétlenül elvetni kell.. E folyamat szociálpszichológiai háttere külön vizsgálat tárgyát képezhetné. 
 Ő maga 1859-ben a következő szavakkal fejezi be könyvét:
 ”There is grandeur in this view of life, with its several powers, having been originally breathed into a few forms or into one; and …. From so simple a beginning endless forms most beautiful and most wonderful have been, and are being, evolved”. (490. old.) 
„Nagyszerűség van abban a felfogásban, mely szerint az élet maga különböző erőivel [ értsd: képességeivel] eredetileg csak néhány, vagy csak egyetlen formába leheltetett bele, és…ebből az egyszerű kezdetből végtelen sok szépséges és csodálatos forma bontakozott ki („evolved” fejlődött ki), és bontakozik ki ma is.”
A  régebbi magyar fordítás szerint „lehelte bele a Teremtő”. Az eredeti angol szövegben nem szerepel a Teremtő (Creator), a mondat szenvedő szerkezetű.

Későbbi éveiben Charles  Darwin, megelégelve a számára túl mozgalmas és zajos.Londont, Down-ban élt. Ez a Kent grófságbeli kis község ma már közigazgatásilag Nagy-Londonhoz tartozik, annak DDK-i peremén van, és a nevét egy „e” betűvel megtoldották.--. Darwin a hetvenes években főként növénytannal foglalkozott. Nem csekély sikerrel. 1878-ban a párizsi  Tudományos Akadémia mint botanikust választotta tagjai közé. Egyébként Darwin sokat szenvedett valami titokzatos kórtól, amelyet valószínűleg a világ körüli útján kapott meg. Downe-ban húnyt el. Márvány síremléke azonban a  londoni Westminster Abbey-ben van, Sir Isaac Newton-é mellett.
8. Hugo de Vries (1848-1935) Holland botanikus.
A Brünnben (Brno) borsók keresztezésével kísérletező Gregor Mendel ágostonrendi apát  felismerései (a genetika három alaptörvénye) sokáig elkerülték a tudós világ figyelmét. . (G.Mendel: „Versuche über Pflanzenhybriden” (Kisérletek növényi hibrideken), 1865)
 A századfordulón H. de Vries volt az egyik újrafelfedezőjük, Carl Correns és Erich von Tschermak mellett.
– H. de Vries művei:
„Intracellular Pangenesis” (Sejten belüli pángenezis), --, 1889

„The Mutation Theory” (A mutáció-elmélet) - 1900-1903

„Species and Varieties: Their Origin by Mutation” (Fajok és változatok: mutáció révén való eredetük) - (1905)
Ez lett az evolucionizmusnak a lamarckizmustól és a darwinizmustól a „hogyan” tekintetében egyaránt gyökeresen különböző harmadik irányzata. Vagyis a modern, a német August Weismann (1834-1914) és az amerikai Thomas Hunt Morgan (1866-1945) nevével fémjelzett kísérleti genetika, majd a dinamikus populációgenetika kiindulópontja. (A sejtmag kromszómái-ban levő örökítő anyag – a gének – spontán vagy kívülről indukált (kiváltott) ugrásszerű megváltozásai.)
Morgan a Drosophila melanogaster-en (muslinca) végzett kisérleteiből levont követ-keztetéseket foglalta össze a „The Mechanism of Mendelian Heredity” (A mendeli átöröklés mechanizmusa) c., társszerzős művében (New York, 1915).
1933-ban orvosi-élettani Nobel-díjjal tüntették ki.1940-1941-ben az Amerikai Tudományos Akadémia elnöke  volt.
                                                                 *
Az azóta eltelt száz évben számos  elmélet született:: neolamarckizmus, neodarwinizmus, a korábbiak különböző kombinálásával, integrálásával, szintetizálásával, de – úgy tűnik -- elvileg új felismerés nélkül. Ezek kitűnő áttekintése és rövid, találó  értékelése található Molnár István cikkében (lásd alább). 
A „mendel-weismann-morgani genetikát” a hivatalos szovjet tudomány évtizedeken át „burzsoá áltudománynak” bélyegezte és képviselőit üldözte, bebörtönözte és állami javitótáborokba (gulag) küldte. Ez az ukrán agronómus Trofim Gyenyiszovics Liszenko (1898-1976) kezdeményezésére és irányításával zajlott, 1929-től 1965-ig (G.Mendel írásának centenáriumáig). Liszenko a „micsurinizmust” hirdette. Ezzel hosszú időre kompromittálta Ivan Vlagyimirovics Micsurint (1855-1935), aki lelkiismeretes és sikeres növénynemesítő volt. 
Liszenkón csak a szülésznőből lett orvosakadémikus Olga Boriszovna Lepesinszkája (1871-1963) tett túl a szovjet biológia  nevetségessé tételében. A francia orvos Louis Pasteur-rel szemben, aki szerint „omne vivum ex vivo”, minden élőlény csakis élőlényből jöhet létre, azt állította, hogy sikerült élettelenből  élőt előállítania. 1950-ben Sztálin-díjjal tüntették ki.
                                                                    * * *
Végeredmény:
A természettudományon belül az evolucionizmus  a 21. század elején – minden ellenkező neokreacionista híreszteléssel szemben – uralkodó paradigma. 
Theodosius G. Dobzhansky (1900-1975) ukránból lett amerikai genetikus megfogalmazása szerint (1964) „a biológiában mindennek csak a fejlődés fényében van értelme.” 
Nézetkülönbségek,  szakmai viták természetesen bőven vannak. Ezek azonban a részletekre és a lehetséges alkalmazásokra vonatkoznak.
A filogenetika, a törzsfejlődéstan megalkotói és továbbfejlesztői mindenképpen rászolgáltak arra, hogy  szellemi teljesítményüket megbecsüljük, elismerjük. És hogy  szót emeljünk mind a tudománytalan bálványozás, mind   az ellenségkép-alkotó demonizálás, mind pedig a divatos deheroizálás ellen.

Tudatosan figyelmen kívül hagyom ez alkalommal a modern filozófiai-teológiai  fejlődés-el-méleteket (Henri Bergson „Teremtő fejlődés” , Prohászka Ottokár  „Föld és Ég”, Pierre Teilhard de Chardin S.J.  írásai.)
Ezek ugyanis  a természettudomány illetékességi körén kívül esnek.                                      
Függelék-ben közlök viszont néhány idézetet XII. Piusz és II. János Pál pápa megnyilat-kozásaiból.

  Dudich Endrének a tágabb értelemben vett  témával kapcsolatos előadásai – írásai
1. Törzsfejlődés. I. Elméletek a tényekről. II. Tények az elméletekről.
            – Szegedi JATE Tudományegyetem TTK, speciális kollégium 1993 dec. 7 és dec. 11

2. Az ellenkezője sem igaz – avagy egy hamis dilemma leleplezése. 
            – Új Ember, 1995 nov.26, Budapest
3. Céltalanság, célok és cél-ok.
            – Filozófiai Vitakör, „Van-e célja a fejlődésnek?” ankét, 1996 febr. 16

4. Bölcseség és oktalanság. Plotinosztól Szent Ágostonig. 
--„Kalandozás a filozofálás történetében” előadássorozat, II/1, 1996 febr. 9. –A Filozófiai Vitakör Évkönyve 2000, 61-68. oldal, Budapest

5. A törzsfejlődés múltja és jövője. 
            – Katolikus ház, Szeged, 1996 ápr. 16

6. Az anyag apoteózisa. A materialista monizmus mindmáig. 
           – „Kalandozás a filozofálás történetében” előadássorozat, Filozófiai Vitakör, 1997 március   

          15. – A Filozófiai Vitakör Évkönyve 2000, 189-204. oldal, Budapest

7. Fejlődő teremtés. P. Teilhard de Chardin látomása.
           – „Kalandozás a filozofálás történetében” előadássorozat, Filozófiai Vitakör, 1997 nov. 14. 

           A Filozófiai Vitakör Évkönyve 2000, 221-237. oldal, Budapest

8. A bioszféra krónikája. A földi élővilág ma ismert időrendje.
           – Filozófiai Vitakör 2001 máj.18

9. Feltarthatatlan fejlődés és fenntartható fejlesztés. 
           – Filozófiai Vitakör, 2003 máj. 23

10. Lássuk a medrét! 

           --Filozófiai Vitakör, „Szubsztancia” ankét, 2005 febr, 14

11. Teremtés, tervezés, fejlődés – nem „vagy”, hanem „és”! 
           – Filozófiai Vitakör, Budapest 2006 nov. 17

12. Föld és Ég – geológia és teológia. Egy evolucionista magyar főpap a XX. század elején. –      

           --Természet Világa, 2008 július, 306-308
13. Földön álló és az égbe nyúló létra.--„Föld és Ég” konferencia, Sopron, 2008 október 17

Függelék
                               Pápai megnyilatkozások

XII. Piusz, HUMANI GENERIS  enciklika, 1950.augusztus 12

             35.. „…óvatosnak kell lenni, amikor inkább olyan feltevésekről van szó, amelyeknek van 
                    egyfajta tudományos alapjuk, de amelyek érintik a Szentírásban vagy a Hagyományban 
                   foglalt tant.”

36. „…az Egyház Tanító Hivatala nem tiltja azt, hogy az emberre vonatkozó tudomány és a szent teológia jelen állásával összhangban kutatásra és megbeszélésekre kerüljön sor mindkét területen jártas emberek részéről az evolució tanát illetően, amennyiben az az emberi test eredetét nyomozza, mint amely már előzőleg létezett és élő anyagból ered – ugyanis a katolikus hit arra kötelez bennünket, hogy azt tartsuk: a lelkeket Isten közvetlenül teremti. Azonban ezt oly módon kell tenni, hogy mindkét vélemény érveit, vagyis az evolució mellett és ellen szólókat egyaránt, a szükséges komolysággal, önmérséklettel és mértéktartással kell megítélni, és azon feltétellel, hogy mindnyájan készek alávetni magukat az Egyház ítéletének, amelynek Krisztus azt a küldetést adta, hogy hitelesen értelmezze a Szentírást és megvédje a hittételeket.”

37. „Amikor azonban egy másik sejtésszerű véleményről van szó, éspedig a poligenizmus- ról, az Egyház gyermekei semmiképpen sem élveznek ilyen szabadságot. Ugyanis a hívek nem fogadhatják el azt a véleményt, amely azt tartja, hogy vagy Ádám után léteztek a földön valódi emberek, akik nem származtak természetes nemzés útján tőle, mint mindenek ősszülőjétől, vagy pedig hogy Ádám egy bizonyos számú ősszülőt képvisel. Jelenleg semmiképpen sem látszik, miként lehet ezt a véleményt összeegyeztetni azzal, amit a kinyilatkoztatott igazság forrásai és az Egyház Tanító Hivatalának dokumentumai tartalmaznak.”
(angolból ford. Dudich E.)
II. János Pál pápa üzenete a Pápai Tudományos Akadémia plenáris üléséhez, 1996. okt. 22

1.„...az Egyház és a tudomány közti termékeny dialógusból valamennyien hasznot meríthetünk.”

3 „Jól körül kell határolni a Szentírás tulajdonképpeni értelmét és el kell hagyni a nem megfe- lelő értelmezéseket,  melyek  olyan  dolgokat magyaráznak bele, amiket az Írás nem akar mondani. Illetékességi területük pontos körülhatárolása érdekében az egzegétáknak és a teológusoknak   lépést kell tartaniuk a természettudományok elért eredményeivel.”

4. „Ma… új ismeretek arra késztetnek, hogy  az  evolúciós  elméletben  többet  lássunk,  mint 
puszta  hipotézist…. Inkább  fejlődéselméletekről  kell  beszélnünk,  semmint  a  fejlődés elmé- letéről….a  fejlődéselméletnek  vannak materialista-redukcionista  olvasatai, de vannak spirituális  olvasatai  is. Megítélésük  a  filozófia, s  utána  a  teológia  illetékességi  körébe tartozik.”
6.   „Az  ember  esetében  ontológiai  természetű  különbözőség, mondhatjuk  ontológiai ugrás áll 
      előttünk.”








(Ford. Diós István)

